钦定古今图书集成/明伦汇编/氏族典/第147卷 > 孙钦
## 钦定古今图书集成/明伦汇编/氏族典/第147卷 > 孙钦

按《十国春秋》，后蜀孙钦，幽州安次人。为人果干，多权
略，事高祖及后主，历官左奉圣都指挥使。广政中，郭
延钧判武德军，与监押王承丕不相协，承丕阴谋作
乱。会钦以部兵戍边，过辞承丕，承丕挟与俱见延钧，
至则称诏，命左右击杀延钧，屠其家。钦遽请出诏纸
示众，承丕辄言：“我能致公富贵，何问诏书为？”钦知其
反也，因绐曰：“今内外未安，我当以部兵为公巡察。”即
麾鞭跃马而出，承丕连呼之，不至。钦至营，谕其部曲
曰：“承丕不道，枉杀府公，非反而何！当与众共诛之。”遂
帅兵入府攻承丕。承丕左右欲拒战，钦直前叱之，皆
弃兵走。执承丕，斩于阶下，并其亲党，传首成都。